Source: https://beta.e-justice.europa.eu/171/SK/victims__rights__by_country?CROATIA&init=true&idSubpage=1&member=1
Timestamp: 2020-01-28 16:00:47+00:00

Document:
Aké informácie môžem získať od príslušných orgánov (napr. polícia, prokuratúra) po tom, ako dôjde k trestnému činu, avšak ešte pred tým, ako trestný čin oznámim?
Nežijem v krajine EÚ, v ktorej došlo k spáchaniu trestného činu (občania EÚ a občania z krajín mimo EÚ). Ako sú chránené moje práva?
Ak oznámim trestný čin, aké informácie získam?
Mám nárok na bezplatné tlmočnícke alebo prekladateľské služby (keď sa obrátim na políciu alebo na iné príslušné orgány alebo počas vyšetrovania a súdneho konania)?
Ako príslušný orgán zabezpečí, aby so mnou zrozumiteľne komunikoval (v prípade detí alebo zdravotne postihnutých osôb)?
Služby na podporu obetí
Osobná ochrana v prípade, že som v nebezpečenstve
Som maloletá osoba. Mám nejaké osobitné práva?
Môj rodinný príslušník zomrel v dôsledku trestného činu. Aké sú moje práva?
Môj rodinný príslušník bol obeťou trestného činu. Aké sú moje práva?
Môžem mať prístup k mediačným službám? Za akých podmienok? Budem počas mediácie v bezpečí?
Kde sa môžem oboznámiť s právnym predpisom, v ktorom sú stanovené moje práva?
Trestný poriadok neupravuje obsah informačného listu poskytnutého obeti po tom, ako došlo k trestnému činu, a pred tým, ako bol oznámený. Každý má právo a možnosť obrátiť sa na prokuratúru, kde môže oznámiť trestný čin, uložiť vyhlásenie alebo podať návrh na vec, ktorá patrí do právomoci prokurátora. Jednotlivec, ktorý sa obráti na prokuratúru, dostane informácie o tom, ako oznámiť trestný čin, a ďalšie základné informácie o svojich právach a povinnostiach.
Od príslušníkov polície sa žiada, aby zaznamenali oznámenie trestného činu, ktorý je stíhaný ex officio.
Okrem toho má každý nárok na primeranú policajnú ochranu, ak existujú primerané dôvody na poskytnutie takejto ochrany.
Útvary na podporu obetí a svedkov, ktoré boli zriadené siedmimi okresnými súdmi, poskytujú emocionálnu podporu a informácie obetiam, svedkom a ich rodinám o ich právach (vrátane technických a praktických informácií). Informácie a podpora sú poskytované bez ohľadu na štádium konania. Obeť dostane informácie a podporu aj v prípade, že neoznámi trestný čin. Uvedené útvary takisto odkážu obete a svedkov na špecializované inštitúcie a organizácie občianskej spoločnosti v závislosti od ich potrieb.
Ustanovenia upravujúce práva obetí a poškodených platia rovnako bez ohľadu na štátnu príslušnosť, pretože chorvátske trestné právne predpisy sa vzťahujú na každého, kto spácha trestný čin vo vnútri chorvátskych hraníc. Strany a účastníci konania sú oprávnení používať svoj materinský jazyk.
Polícia, prokuratúra a súdy sú podľa trestného poriadku a podľa zákona o obetiach trestného činu (finančnej náhrade škody) povinné poskytnúť obetiam trestných činov informácie o ich právach podľa uvedených zákonov. Znamená to, že prokuratúra a súdy sú povinné preskúmať pred trestným konaním aj počas ktorejkoľvek jeho etapy možnosti pre jednotlivca, od ktorého sa žiada, aby poskytol náhradu škody poškodenému za akúkoľvek stratu/škodu, ktorú poškodený mohol utrpieť v dôsledku trestného činu, informovať poškodeného o jeho práve používať svoj materinský jazyk a podať majetkovoprávnu žalobu (právo na náhradu škody) ústne v jazyku, ktorému obeť rozumie, alebo písomne, buď v chorvátčine, alebo v angličtine. Prokuratúra a súdy sú takisto povinné poskytnúť obeti na jej žiadosť všeobecné pokyny a informácie o tom, ako vyplniť formulár žaloby a ktoré podporné dokumenty treba predložiť. Informačné listy obsahujúce informácie o práve obete na náhradu škody sú k dispozícii v chorvátčine a angličtine, rovnako ako formulár žaloby o náhradu škody. Tieto dokumenty v chorvátskej a anglickej verzii je možné stiahnuť z webovej lokality chorvátskeho ministerstva spravodlivosti.
Každá obeť, ktorá oznamuje trestný čin, dostane od polície informácie o svojich právach. Po ústnom informovaní obete príslušník polície poskytne písomné informácie o právach obete a akékoľvek dostupné informácie o službách na ochranu a podporu obetí. Informácie o týchto službách obsahujú telefónne číslo na bezplatnú telefónnu linku podpory pre obete.
Pre jednotlivcov bez znalosti chorvátčiny je na polícii dostupný informačný list o právach v iných jazykoch.
Dobrovoľníci v Národnom telefónnom centre pre obete trestných činov a prečinov (116-006) poskytujú emocionálnu podporu, informácie o právach a praktické informácie. Takisto odkazujú obete na iné príslušné služby a organizácie s cieľom zabezpečiť, aby dostali akékoľvek ďalšie informácie a iné formy podpory a pomoci. Táto linka pomoci je v prevádzke v pracovných dňoch od 8:00 do 20:00 a zamestnanci môžu prijímať hovory v chorvátčine a angličtine.
a) Obeť a poškodený majú nárok do dvoch mesiacov od vznesenia obvinenia alebo oznámenia trestného činu požiadať prokuratúru o informácie o opatreniach prijatých v reakcii na obvinenia/oznámenie. Prokuratúra ich bude o prijatých opatreniach informovať v primeranom čase, najneskôr do tridsiatich dní od dátumu žiadosti, pokiaľ žiadosť nebráni účinnosti konania. Rozhodnutie odoprieť takéto informácie musí byť oznámené obeti alebo poškodenému, ktorý podal žiadosť.
b) Prokurátor pozastaví vyšetrovanie rozhodnutím:
ak trestný čin, z ktorého je jednotlivec obvinený, nie je trestným činom stíhaným ex officio;
ak okolnosti vylučujú vinu obvineného, pokiaľ protiprávny čin nebol spáchaný v stave duševnej nespôsobilosti;
ak bol trestný čin premlčaný alebo ak trestný čin podlieha amnestii alebo milosti alebo ak existujú iné okolnosti zakazujúce stíhanie; a
ak neexistujú dôkazy o tom, že obvinený spáchal trestný čin.
Rozhodnutie o pozastavení vyšetrovania sa zašle poškodenému a obvinenému, ktorý bude okamžite prepustený, ak bol zadržaný alebo vzatý do vyšetrovacej väzby. Okrem listu o rozhodnutí dostane poškodený v súlade s článkom 55 trestného poriadku informácie o tom, ako on sám môže viesť stíhanie.
c) Po preskúmaní oznámenia a vykonaní kontroly v informačnom systéme prokuratúry prokurátor oznámenie zamietne na základe odôvodneného rozhodnutia, ak zo samotného oznámenia vyplýva:
že trestný čin nie je trestným činom, ktorý je možné stíhať ex officio;
že trestný čin bol premlčaný alebo že trestný čin podlieha amnestii alebo milosti alebo že o trestnom čine už súd rozhodol s konečnou platnosťou alebo že existujú iné okolnosti, ktoré zakazujú stíhanie;
ak okolnosti vylučujú vinu;
ak neexistuje žiadna odôvodnená pochybnosť o tom, že obvinený spáchal oznámený trestný čin; alebo
ak informácie v oznámení naznačujú, že oznámenie nie je dôveryhodné.
Proti rozhodnutiu prokurátora o zamietnutí oznámenia nie sú dovolené žiadne odvolania.
Pokiaľ nie je v trestnom poriadku stanovené inak, prokurátor bude informovať obeť o svojom rozhodnutí zamietnuť oznámenie a poskytne jej svoje dôvody na takéto rozhodnutie do ôsmich dní. Prokurátor poskytne aj informácie o tom, ako môže obeť sama viesť stíhanie. Prokurátor bezodkladne informuje osobu, ktorá podala oznámenie, a obvineného o svojom rozhodnutí zamietnuť oznámenie, ak o to požiadala ktorákoľvek zo strán.
Ak prokurátor nemôže posúdiť dôveryhodnosť obvinení na základe samotného oznámenia alebo ak informácie uvedené v oznámení neposkytujú dostatočné dôvody na rozhodnutie o začatí vyšetrovania a zhromažďovania dôkazov, prokurátor sám vykoná vyšetrovanie alebo jeho vykonaním poverí políciu.
d) Vedúci väznice bezodkladne prepustí zadržanú osobu alebo osobu držanú vo väzbe:
ak dostane pokyn tak urobiť od prokurátora,
ak zadržaný nebol vypočutý v zákonnej lehote, alebo
ak bola väzba zrušená.
e) Prokurátor písomne predvolá svedka alebo znalca, aby pomohol pri zhromažďovaní dôkazov. Predvolania môže zaslať aj vyšetrovateľ na základe pokynov prokurátora. Súd predvolá svedka alebo znalca, aby svedčil na vypočúvaní svedkov alebo aby sa zúčastnil na súdnom pojednávaní. Príslušný orgán vopred stanoví čas a miesto, kde sa zhromaždia dôkazy. Predvolaná osoba bude upozornená na dôsledky akejkoľvek svojej neúčasti.
Obeť, ktorá sa zúčastňuje na trestnom konaní ako poškodený, má nárok:
používať svoj materinský jazyk vrátane posunkového jazyka a požiadať o pomoc tlmočníka, ak nerozumie chorvátčine alebo ju nepoužíva, alebo tlmočníka posunkového jazyka v prípade, že poškodený je nepočujúci alebo hluchoslepý.
Ak sa v osobitnom predpise nestanovuje inak, vyšetrujúci sudca vypočuje akéhokoľvek detského svedka mladšieho ako 14 rokov. Vypočutie sa uskutoční bez prítomnosti sudcu alebo strán v rovnakej miestnosti ako dieťa, a to pomocou audiovizuálneho zariadenia prevádzkovaného odborným asistentom. Na vypočutí bude pomáhať psychológ, vychovávateľ alebo iný odborník. Na vypočutí sa môže zúčastniť aj rodič alebo poručník, pokiaľ to nie je v rozpore so záujmami vyšetrovania alebo dieťaťa. Strany môžu klásť detskému svedkovi otázky prostredníctvom odborníka na základe súhlasu vyšetrujúceho sudcu. Vypočutie sa zaznamená pomocou audiovizuálneho zariadenia a záznam bude zapečatený a pripojený k zápisnici. Detský svedok môže byť predvolaný na druhé vypočutie len vo výnimočných prípadoch, pričom sa postupuje rovnakým spôsobom.
Ak sa v osobitnom predpise nestanovuje inak, vyšetrujúci sudca vypočuje akéhokoľvek detského svedka vo veku od 14 do 18 rokov. S dieťaťom, najmä ak je obeťou trestného činu, sa bude zaobchádzať ohľaduplne, aby sa zabezpečilo, že výsluch nebude mať negatívny vplyv na psychiku dieťaťa. Osobitná pozornosť sa bude venovať ochrane dieťaťa.
Každý svedok, ktorý nemôže reagovať na predvolanie z dôvodu vysokého veku, choroby alebo zdravotného postihnutia, môže byť vypočutý vo svojom vlastnom byte alebo inom obydlí. Takíto svedkovia môžu byť vypočutí pomocou audiovizuálneho zariadenia prevádzkovaného odborníkom. Pokiaľ to dovoľuje stav svedka, výsluch sa uskutoční tak, aby mu strany mohli klásť otázky bez toho, aby boli prítomné v tej istej miestnosti ako svedok. Ak je to potrebné, vypočutie sa zaznamená pomocou audiovizuálneho zariadenia a záznam sa zapečatí a pripojí k zápisnici. Tento postup výsluchu bude dodržaný, ak o to požiada obeť sexuálneho trestného činu, trestného činu obchodovania s ľuďmi alebo trestného činu domáceho násilia, ktorá vystupuje ako svedok. Takéhoto svedka je možné predvolať na druhé vypočutie len vo výnimočných prípadoch, ak to súd považuje za potrebné.
Kto poskytuje podporu pre obete?
Útvary na podporu obetí a svedkov, ktoré zriadilo sedem okresných súdov (Záhreb, Osijek, Split, Rijeka, Sisak, Zadar a Vukovar), poskytujú podporu obetiam a svedkom, ktorí svedčia na týchto súdoch a na mestských súdoch týchto miest. Tieto útvary takisto poskytujú podporu na súdoch pre prečiny v prípadoch domáceho násilia a odkazujú obete a svedkov na špecializované inštitúcie a organizácie občianskej spoločnosti v závislosti od ich potrieb.
Informácie a podpora sa poskytujú telefonicky a pri vstupe obete/svedka do budovy súdu. Informácie sú poskytované aj prostredníctvom e-mailu.
Ak chcete získať viac informácií, navštívte túto stránku chorvátskeho ministerstva spravodlivosti:
Bude ma polícia o podpore pre obete automaticky informovať?
Pri informovaní obete o jej právach polícia poskytne písomné informácie o právach obete a akékoľvek dostupné informácie o službách na podporu obetí. Informácie o službách na podporu obetí zahŕňajú bezplatnú telefónnu linku pomoci na podporu obetí. Informačný list o právach zahŕňa kontaktné údaje:
príslušného útvaru na podporu obetí a svedkov,
organizácií občianskej spoločnosti v príslušnom okrese,
Národného telefónneho centra pre obete trestných činov a prečinov (116-006).
Ako je chránené moje súkromie?
Príslušné orgány môžu získavať osobné údaje iba na účely stanovené zákonom ako súčasť svojich činností stanovených v trestnom poriadku.
Osobné údaje sa môžu spracúvať len vtedy, keď je to uvedené v zákone alebo inom predpise, a takéto spracovanie musí byť obmedzené na účel, na ktorý boli informácie získané. Akékoľvek ďalšie spracovanie takýchto informácií je povolené, pokiaľ to nie je v rozpore s účelom, na ktorý boli informácie získané, a za predpokladu, že príslušné orgány sú oprávnené spracúvať takéto informácie na iný účel stanovený zákonom a ďalšie spracovanie je nevyhnutné a primerané tomuto inému účelu.
Osobné údaje týkajúce sa zdravia alebo sexuálneho života nejakej osoby sa môžu spracúvať len vo výnimočných prípadoch, keď trestný čin, ktorý podlieha trestu odňatia slobody na päť rokov alebo prísnejšiemu trestu, by nemohol byť odhalený ani stíhaný žiadnym iným spôsobom alebo keď by bolo odhalenie/stíhanie spojené s neprimeranými ťažkosťami.
Nie je dovolené žiadne spracúvanie osobných údajov týkajúcich sa rasy alebo etnickej príslušnosti, politického presvedčenia, náboženského alebo filozofického presvedčenia alebo členstva v odborových zväzoch.
Osobné údaje získané na účely trestného konania môžu byť postúpené vládnym orgánom v súlade s osobitným predpisom a iným právnickým osobám len vtedy, ak prokuratúra alebo súd zistia, že vyžadujú takéto informácie na zákonom stanovený účel. Pri postúpení takýchto informácií sa príslušným právnickým osobám pripomenie ich povinnosť chrániť informácie o osobách, ktorých sa týkajú.
Osobné údaje môžu byť v súlade s predpismi použité v iných trestných konaniach, v iných konaniach týkajúcich sa trestných činov, ktoré sa vedú v Chorvátsku, v konaniach týkajúcich sa medzinárodnej pomoci v oblasti trestnej justície a v úsilí o medzinárodnú policajnú spoluprácu.
Musím trestný čin oznámiť ešte pred tým, ako môžem získať podporu pre obete?
Obeť dostane informácie a podporu zo strany útvaru na podporu obetí a svedkov príslušného súdu alebo organizácie občianskej spoločnosti, a to aj vtedy, ak neoznámi trestný čin.
V súlade s článkom 99 zákona o úlohách a právomociach polície polícia v prípade, že to nie je inak stanovené v osobitnom predpise a na obdobie, počas ktorého existujú primerané dôvody na takéto opatrenie, zabezpečí primeranú ochranu pre obeť a akúkoľvek osobu, ktorá poskytla alebo môže poskytnúť informácie relevantné pre trestné konanie, alebo pre akúkoľvek im blízku osobu, ak im alebo im blízkym osobám hrozí nebezpečenstvo zo strany páchateľa alebo iných jednotlivcov, ktorí sa zúčastňujú na trestnom konaní. Ochrana obetí poskytovaná políciou znamená 24-hodinovú fyzickú ochranu.
Aké druhy ochrany sú k dispozícii?
V súlade s článkom 130 zákona o prečinoch môže polícia dočasne a maximálne na osem dní nariadiť predbežné opatrenie proti jednotlivcovi, ktorý je dôvodne podozrivý zo spáchania trestného činu. V praxi sa to zvyčajne pretaví do súdnych príkazov, ktoré zakazujú podozrivému navštíviť miesto alebo oblasť (vysťahovanie z domova obete), priblížiť sa ku konkrétnej osobe alebo nadviazať a udržiavať kontakt s konkrétnou osobou. Polícia do ôsmich dní vznesie obvinenie na príslušný súd pre prečiny, ktorý potom rozhodne, či pozastaví alebo predĺži iniciované predbežné opatrenie. Okrem toho v priebehu konania týkajúceho sa prečinu môže súd podľa zákona o domácom násilí (ochrane) nariadiť prijatie týchto opatrení proti páchateľovi:
povinnú psychosociálnu liečbu;
súdny príkaz zakazujúci páchateľovi priblížiť sa k obeti domáceho násilia, obťažovať ju alebo ju prenasledovať;
vysťahovanie zo spoločného domova;
povinnú liečbu závislosti od návykových látok.
Podľa zákona o prečinoch môže súd pristúpiť aj k iným ochranným a predbežným opatreniam navrhnutým na ochranu obete pred tým, aby sa k nej podozrivý priblížil alebo ju obťažoval.
Okrem toho môžu súd a prokurátor v súlade s trestným poriadkom namiesto toho, aby vzali obvineného do väzby, nariadiť jedno alebo viaceré predbežné opatrenia vrátane súdneho príkazu zakazujúceho páchateľovi navštíviť konkrétne miesto alebo oblasť, priblížiť sa ku konkrétnej osobe a nadviazať alebo udržiavať kontakt s konkrétnou osobou, pripadne súdneho príkazu zakazujúceho páchateľovi prenasledovať alebo obťažovať obeť alebo inú osobu alebo vysťahovanie z domova obete.
Kto mi môže poskytnúť ochranu?
Obeť môže získať od polície informácie o všetkých svojich právach vrátane informácií o svojom práve na ochranu, o druhoch poskytovanej ochrany a o opatreniach, ktoré má polícia prijať na ochranu obete.
Môže niekto posúdiť môj prípad a zistiť, či mi zo strany páchateľa hrozí ďalšie nebezpečenstvo?
Po ukončení vyšetrovania a predložení príslušných dokumentov príslušným orgánom trestnej justície polícia už nebude posudzovať potreby obete s výnimkou vykonania akýchkoľvek nariadených ochranných alebo predbežných opatrení. Ak sa prijmú oznámenia o nových okolnostiach, ktoré poukazujú na obnovenie hrozby zo strany páchateľa, polícia prijme ďalšie opatrenia na ochranu obete v súlade s jej posúdením a skutkovou podstatou.
Môže niekto posúdiť môj prípad a zistiť, či mi hrozí ďalšie nebezpečenstvo zo strany systému trestnej justície (počas vyšetrovania a súdneho konania)?
Systém trestnej justície (počas vyšetrovania a súdneho konania) funguje tak, aby boli dodržané práva obete a jej postavenie v trestnom konaní v súlade s trestným poriadkom. Pred výsluchom obete orgán zodpovedný za stíhanie, ktorý vedie vyšetrovanie, posúdi situáciu obete v spolupráci s orgánmi, organizáciami alebo inštitúciami, ktoré poskytujú podporu a pomoc obetiam trestných činov. Posúdenie situácie obete zahŕňa určenie potreby uplatňovať osobitné ochranné opatrenia v prospech obete. Ak takáto potreba existuje, orgán zodpovedný za stíhanie určí ochranné opatrenia, ktorá sa majú uplatniť (osobitné opatrenia pre vypočúvanie obete, využitie komunikačných technológií s cieľom predísť akémukoľvek vizuálnemu kontaktu medzi obeťou a páchateľom a iné opatrenia stanovené zákonom). Keď je obeťou trestného činu dieťa, bude sa predpokladať potreba uplatňovať osobitné ochranné opatrenia a určia sa tieto osobitné ochranné opatrenia. Pri posudzovaní situácie obete sa zohľadnia najmä osobné charakteristiky obete, typ a povaha trestného činu a okolnosti, za ktorých bol trestný čin spáchaný. Osobitná pozornosť sa bude venovať obetiam, ktoré utrpeli závažnú ujmu z dôvodu závažnosti trestného činu, obetiam trestného činu spáchaného z dôvodu osobitných osobných charakteristík obete a obetiam, ktoré sú vzhľadom na vzťah s páchateľom mimoriadne zraniteľné.
Aká ochrana sa môže poskytnúť veľmi zraniteľným obetiam?
Ak je obeťou trestného činu dieťa, má okrem bežných práv obete tieto dodatočné práva:
právo byť zastupovaná oprávnenou osobou, pričom náklady na takéto zastupovanie sa hradia zo štátneho rozpočtu;
právo na zachovanie dôvernosti osobných údajov;
právo na vylúčenie verejnosti.
Dieťaťom je akákoľvek osoba mladšia ako 18 rokov.
Dieťa, ktoré je svedok alebo obeť, vypočúva vyšetrujúci sudca na vypočutí svedkov a predvolanie sa posiela jeho rodičom alebo poručníkom.
Podľa zákona o obetiach trestných činov (finančnej náhrade škody), keď priama obeť zomrie v dôsledku násilného trestného činu, nepriama obeť (manžel, partner, rodič, dieťa zverené do pestúnskej starostlivosti, pestún, nevlastná matka, nevlastný otec alebo nevlastné dieťa priamej obete alebo osoba, s ktorou priama obeť žila v homosexuálnom zväzku) má nárok na finančnú náhradu škody predpísanú v zákone o obetiach trestných činov (finančnej náhrade škody).
Nepriama obeť, ktorá bola podporovaná zosnulou (priamou) obeťou, má nárok na náhradu škody vo výške najviac 70 000 HRK v dôsledku straty zákonného výživného a na náhradu škody vo výške najviac 5 000 HRK v súvislosti s bežnými výdavkami na pohreb v prípade, že ich uhradila.
Každá osoba, ktorej rodinný príslušník prišiel o život ako obeť trestného činu, má ako poškodená nárok zúčastniť sa na trestnom konaní a požadovať náhradu škody (či už v trestnom, alebo v občianskom konaní).
Za nepriamu obeť sa považuje manžel, partner, dieťa, rodič, dieťa zverené do pestúnskej starostlivosti, pestún, nevlastná matka, nevlastný otec alebo nevlastné dieťa priamej obete alebo osoba, s ktorou priama obeť žila v homosexuálnom zväzku.
Za nepriamu obeť sa považuje aj starý otec, stará matka alebo vnúča, ak jeden z nich je priamou obeťou za predpokladu, že títo traja zdieľali spoločnú domácnosť dlhší čas a že starý otec a stará matka zastupovali rodičov.
Konkubinát a homosexuálne zväzky sa budú vykladať podľa chorvátskych predpisov.
Ak obeť trestného činu prišla o život, nepriame obete majú nárok na náhradu škody (v dôsledku straty zákonného výživného a v súvislosti s bežnými výdavkami na pohreb).
Chorvátsko prevádzkuje model mediácie medzi obeťou a páchateľom v predbežnom trestnom konaní pre maloletých a mladých dospelých páchateľov. Je súčasťou podmienečného diskrečného systému. Týmto spôsobom dodržiava ustanovenia zákona o súdoch pre mladistvých, ktorým sa upravuje osobitná povinnosť pre maloletých a mladých dospelých páchateľov zúčastniť sa procesu mediácie prostredníctvom mimosúdneho urovnania. Inými slovami, ak maloletý páchateľ splní túto povinnosť, bude ušetrený súdneho konania.
Od roku 2013 malo Chorvátsko celkovo 60 mediátorov, ktorí absolvovali odbornú prípravu v rámci ročného programu pozostávajúceho zo 170 vyučovacích hodín (zahŕňajúcich prednášky, zadania, hru rolí, praktické mentorské cvičenia a dohľad). Sú jedinými odborníkmi v Chorvátsku oprávnenými vykonávať restoratívnu justíciu v trestných veciach a získali osvedčenia od chorvátskeho ministerstva sociálnej politiky a mládeže, združenia pre mimosúdne urovnanie a od fondu UNICEF.
V dôsledku toho hlavné mesto každého chorvátskeho okresu prevádzkuje svoju vlastnú službu mimosúdneho urovnania.
Zákon o obetiach trestných činov (finančnej náhrade škody)
Posledná aktualizácia: 09/10/2018

References: súd 
 Súd 
 súd 
 súd 
 súd 
 súd 
 súd 
 súd